Entrepreneurs woeker tydens inperking op BizPortal | Netwerk24
Deur Elvira Wood 21 Oktober 2020 13:26
Baie entrepreneurs het hulle nie laat onderkry deur die Covid-19-pandemie en die gepaardgaande staat van inperking nie.
Baie entrepreneurs wat persoonlike dienste lewer, het gedurende die staat van inperking 'n onderneming geregistreer. Foto: Pixabay
Lauren Deva van FNB Business sê te oordeel aan die drastiese toename die afgelope maande in die getal nuwe ondernemings wat via die staat se BizPortal geregistreer is, is dit duidelik dat die veranderde sakeomgewing talle entrepreneurs nuwe geleenthede laat aangryp het.
Die bizportal.gov.za-platform is in November 2019 deur pres. Cyril Ramaphosa bekend gestel op die tweede beleggingskonferensie wat in Sandton gehou is.
Luidens die tuisblad van dié platform kan 'n maatskappy selfs 'n domeinnaam registreer as deel van die proses.
FNB, Standard Bank, Nedbank en Absa is die banke wat aan die stelsel gekoppel is.
Deva sê Woensdag in 'n verklaring toe die portaal aanvanklik geskep is, het FNB gemiddeld sowat 700 registrasies van nuwe ondernemings ontvang wat aansoek doen om bankdienste.
Tussen April en einde Augustus vanjaar was daar sowat 14 000 aansoeke, oftewel gemiddeld 2 800 per maand.
Deva sê die grootste redes waarom mense ondernemings geregistreer het, was om 'n eie onderneming wat persoonlike dienste lewer, te registreer, of om 'n bestaande onderneming te formaliseer sodat die nodige bedryfspermitte bekom word gedurende die staat van inperking.
Die meeste van die aansoeke (44%) was van Gauteng. Dit is gevolg deur KwaZulu-Natal (13%), Mpumalanga (10%) en die Wes-Kaap (9%).
Entrepreneurs wat ondernemings wil registreer, kan dit óf via die staat se BizPortal doen, of hulle kan dit direk via FNB se webtuiste doen.